Maysa a daniw-nga-araraw para kenka, ballong.
(Rhauz Angelo Corpuz of San Nicolas, Ilocos Norte became the second person to die from stray bullets this year following three-month-old Von Alexander Llagas of Caoayan, Ilocos Sur. –gmanetwork.com, Jan 02, 2014.)
Kanagnaganmo ti anghel de la guardia.
Agbantay daytoy iti pannurog, sa iti panaginana
Kadagiti amin a rikur ken sikor ken ngatangata.
Sika itan, ballongmi, ti mangibabaet kadakami
Tapno ti autor ti biag ket innakam sirigen
Matmatan a kas iti umaasintada tapno kidagen
Arribisen kas rumbeng, wenno appiguden
Kas kidkiddawen ti ubbaw a paniemna
A dakami ti rugi, dakami met ti gapuna.
Sadinno a nagsirko ti bala a silpo-ti-riro?
Ania a parte ti bangabanga, ania a disso iti sentido
Tapno iti apagkidmat ket ti dangadangmo
Iti oxigeno, kas iti idda a nakaigalutan ti ubing
A bagi, dagiti saka a kalkalpas ti kinamaladaga
Tapno sursuruen ti agaddang, magna,
Mapan kadagiti amin a sulinek tapno ditoy
Ket maarikap ti kaipapan dagiti uni ti al-alia,
Bunggaria, ma-o, amin a pamutbuteng
Tapno idian bassit ti panagbayanggudaw
Panawen ti sipnget tapno mapan iti narayray a silaw
Ket sadiay agkumbawa iti tured ti mangrabrabii
A marmarna, daytay agkayabkayab a kulibangbang,
Daytay insekto a masalamangka iti bara ti apuy
Tapno mangideklara iti mortal a wayawaya?
Ti Namarsuam ti manarabay kenka, Angelo.
Ti Namarsuam ti mangisuro iti tunda a kaikarian
Tapno ditoy, iti baet dagiti saning-i ket ti salakan
A para kenka. Iti sabali a bangir, ipatulodmo
Kadakami ti tanamitim, daytay naumbi, ballong,
Daytoy sumarut iti kararua tapno inkam mamakawan.
Hon, HI/2 Enero 2014
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn quy_Latn